M. Dzurinda, predseda vlády SR: (2003-03-05):
Chcem po druhé povedať aj ďalší svoj osobný názor, a to, že uznesenie tak, ako ho pán Fico predložil, považujem za nedôstojné. Za nedôstojné slušnej politiky, za nedôstojné Národnej rady Slovenskej republiky. Podľa môjho názoru je to politická agitka. To nie sú konštruktívne návrhy. Je to politická agitka podľa môjho názoru podpriemernej úrovne. Údajné dôvody, ktoré hlavného iniciátora schôdze viedli k tejto politickej akcii, sú podľa môjho názoru úplne falošné, pretože skutočné dôvody sa v ňom maskujú a ja budem o týchto dôvodoch, ak dovolíte, neskôr hovoriť celkom otvorene. Myslím si, že veľmi dôležité je si predovšetkým uvedomiť, prečo pán Fico túto mimoriadnu schôdzu Národnej rady Slovenskej republiky inicioval. Podľa môjho názoru predovšetkým preto, aby parazitoval, aby politicky parazitoval na ostatných kauzách, predovšetkým na tých, ktoré označujeme termínom „odpočúvanie“. Poznáme vyhlásenia, ktoré zvolaniu tejto schôdze predchádzali. Poznáme vyhlásenia pána Fica. Nie som si istý, či dnes prispievame k lepšej tradícii demokratického ústavného systému, ak sa stretávame na základe pochybných podvrhov a provokácií pár dní po tom, čo začalo trestné stíhanie. Ak máme diskutovať o niečom, čo treba v prvom rade kategoricky odsúdiť a čo najprísnejšie potrestať. A potom, keď budeme poznať páchateľov, na politickej úrovni hovoriť, čo sa v skutočnosti stalo a ako tomu, samozrejme, v budúcnosti zabrániť. Chcem vám však povedať aj ďalší svoj názor. Názor, ktorý som už tlmočil, ale zdá sa mi, že nie všetci ho počuli, alebo nie každý chce tomuto názoru rozumieť. Chcem sa vyjadriť predovšetkým k podvrhom, ktoré v uplynulých dňoch ktosi poslal viacerým politikom a podarilo sa mu dostať tieto podvrhy aj do médií. Ako predseda Slovenskej demokratickej a kresťanskej únie odmietam akékoľvek obviňovanie, náznaky, podozrenia z nezákonnej činnosti. Opakujem, je to osočovanie a takéto osočovanie odmietam i ja, i celá Slovenská demokratická a kresťanská únia. Odmietam tu lži a náznaky, ktoré vyslovil pán poslanec Fico. Vyfabrikované podvrhy považujem za pokus diskreditovať Slovenskú demokratickú a kresťanskú úniu spôsobom, ktorý podľa môjho názoru musí súdny človek prehliadnuť a aj odsúdiť. Chcem to povedať jasne a dostatočne zreteľne, že sme nikdy nemali nič spoločné s praktikami, ako sa to snažia podsúvať verejnosti texty podvrhnuté médiám. Ako to pred chvíľou, žiaľ, prezentoval aj pán poslanec Fico. Chcem vyhlásiť, že odmietame klientelizmus. Veľmi dobre viete, že financovanie tak, ako by malo byť aj v Smere, aj v SDKÚ, je zverejnené. Pokiaľ sa ktokoľvek usiluje vytvárať okolo tejto veci hmlu, rád zopakujem aj to, že financovanie politickej strany, ktorú tu zastupujem, je nielen legálne, že prebieha nielen podľa zákona, ale že každý môže nahliadnuť aj do finančnej správy našej politickej strany. Pripomínam, že túto správu každoročne predkladá SDKÚ, tak ako všetky strany, príslušnému parlamentnému výboru a, samozrejme, že táto správa podlieha nezávislému auditu. Bol by som naozaj rád, keby toto moje vyjadrenie bolo počuť. A vyzývam každého, kto má nejaké pochybnosti, aby ich nekomentoval po médiách, nevyslovoval zlomyseľné poznámky, neskrýval sa za právo na názor a slobodu slova, nevytĺkal politický kapitál z niečoho, čo si zaslúži verejné odsúdenie, ale aby konal tak, ako má povinnosť konať v našom štáte každý, kto má dôvodné a faktami podložené informácie. Viackrát som sa v týchto dňoch stretol s názorom, že sa ja osobne alebo SDKÚ vyhýbame jasným slovám, jasným vyjadreniam, jasným postojom. Nie je to pravda. Len sa mi zdá, že nie každý chce počuť a nie každému vyhovuje, čo som povedal. Poviem to teda opäť a znova. To, čo sa objavilo v médiách, nemožno dosiaľ hodnotiť inak ako zdrap papiera, ktorý má neznámy pôvod, veľmi nejasný obsah a dodnes nulovú vierohodnosť. Nikto z vás, dámy a páni, predpokladám, nevie dnes povedať, o čo ide. Nevieme, či niekto niekoho odpočúval. A ak, či to robil na príkaz sudcu alebo nelegálne. Nevieme ani to, či si to niekto nevymyslel. Alebo či to účelovo nezmanipuloval, lebo aj to vedia robiť dobre vyškolení kriminálnici. Dnes nikto nemôže s istotou povedať, či niekto nepodhodil médiám polovičnú pravdu alebo vyslovene zákerne, dobre cielenú lož. Ale v každom prípade je možné niečo povedať s istotou. A síce to, že čo sa objavilo v médiách, je výsledok nelegálnej činnosti. To je pravda, to je fakt. Je to viacnásobné porušenie zákona a vážne porušenie Ústavy Slovenskej republiky. Nechceme sa stať súčasťou tejto špiny, ktorú niekto rozhadzuje. Odmietame, aby sa verejne hádzala špina na kohokoľvek bez dôkazov a odmietame aj viesť diskusiu podľa takýchto podľa mňa hanebných pravidiel. Mne sa zdá, že to, čo sa zjavuje v posledných dňoch v niektorých našich médiách, ale aj čo vychádza z úst niektorých našich politikov, je s dovolením ľudský suterén. Nechce sa nám do takého suterénu zostupovať a nechceme, neželáme si, aby sa oficiálna slovenská politika pohybovala práve v takomto suteréne. A, samozrejme, je to aj provokácia. A myslím si, že my zvolení politici tu nie sme na to, aby sme provokáciám a kriminálnym praktikám podliehali, ale práve naopak, aby sme takýmto praktikám čelili. Moje stanovisko je veľmi konkrétne. Ja som na strane zákona. Jediným, kto môže do tejto veci vniesť jasno, a to je tiež konkrétne, sú orgány činné v trestnom konaní – a to vieme všetci, pán poslanec Jarjabek. To sú vyšetrovatelia, polícia, to je prokuratúra, to sú súdy. Je v ich rukách povedať čo, kto, s akým cieľom a prečo. Pán Fico sa dnes pasoval aj na vyšetrovateľa, aj na prokurátora a už aj odsúdil. Už aj odsúdil. Ba dokonca sa mi miestami zdalo, že sa pasoval aj na mravnú a morálnu autoritu. Podľa môjho názoru – uvediem jeden príklad, len jeden povedzme z toho, čo som počul z jeho úst. On bude žiadať orgány činné v trestnom konaní až dnes, aby vyšetrili, s kým som sa ja v Nemecku, predtým než bolo rozhodnuté o privatizácii SPP, stretol, či som sa nestretol tuším s Ruhrgasom a on bude dnes žiadať orgány činné v trestnom konaní, aby to vyšetrili. Tak, pán poslanec Fico, naozaj žasnem, že až dnes. Neviem, s kým všetkým som sa v tom čase v Nemecku stretol, ale jedno viem so železnou istotou, na všetkých mojich rokovaniach, ktoré boli oficiálne, všetky, bol prítomný veľvyslanec Slovenskej republiky. Poviem to teda znova, je nemysliteľné, aby sme robili politiku na základe podvrhov, odposluchov, domnelých odposluchov, zdrapov papiera, ktoré niekto vyrába a podhadzuje. Podhadzuje nám, podhadzuje médiám. Kam sa dostaneme, keď budeme robiť politiku tak, že ju bude režírovať neznámy páchateľ a možno dokonca nejaká organizovaná skupina? Sme tu na to, aby sme našimi nepremyslenými politickými činmi ovplyvňovali nezávislé vyšetrovacie orgány? Alebo na to, aby sme ich nechali pracovať? Ja si myslím, že sme určení na to druhé. Dôverujem orgánom činným v trestnom konaní a mali sme sa všetci usilovať, aby konali a aby konali rýchlo a v súlade so zákonom. Dovolím si vyhlásiť, že pre každého, kto chce porozumieť, je takýto postoj jasnou odpoveďou. Tých, ktorí chcú politikárčiť, neuspokojí žiadna odpoveď, pokiaľ, samozrejme, nedosiahnu svoj cieľ. Preto nechcem vyslovovať ani dohady, ani špekulácie, s akým motívom sa práve v tomto období rozpútala táto ostatná kampaň. Nebudem reagovať na všetky udalosti, ktoré pán Fico pospomínal, ktoré podľa môjho názoru veľmi účelovo zneužíva na hádzanie špiny na svojich politických oponentov, partnerov. Tak ako som povedal, mal som pocit, keď som ho počúval, že som čítal noviny – niektoré veľmi staré, niektoré z minulých rokov, niektoré čerstvejšie. Bol to podľa môjho názoru účelovo interpretovaný prehľad slovenskej tlače. Viem však aj to, že vyhotovovanie prepisov, a to by som rád povedal, zo záznamov telefonických rozhovorov je možné iba vtedy, ak sa má použiť ako dôkaz v trestnom konaní podľa príslušného paragrafu Trestného poriadku, že zverejňovanie takýchto informácií nespadá pod právo verejnosti na informácie, na ktoré sa odvolávajú niektoré médiá, že zverejňovanie záznamov telefonických rozhovorov je v rozpore s Ústavou Slovenskej republiky, že odpočúvanie a záznam telekomunikačných činností je možný iba v prípadoch a spôsobom ustanoveným zákonom, konkrétne Trestným poriadkom a zákonmi o informačno-technických prostriedkoch a že teda každý, kto sa podieľal na sprístupnení obsahov telefonických rozhovorov verejnosti, ak sa také vôbec uskutočnili, porušil zákony a Ústavu Slovenskej republiky. Toto všetko podľa môjho názoru je v rukách orgánov činných v trestnom konaní. Chcel by som však povedať, že považujem za osobitne zavrhnutiahodné, keď sa s týmito podvrhmi verejne ďalej manipuluje, keď sa prekrúcajú, komentujú, účelovo zneužívajú. Chceme naozaj žiť v krajine, kde čokoľvek pochybného pôvodu a obsahu sa stane nástrojom politického boja, politickej likvidácie, mediálnej senzácie? Oveľa lepšia cesta, panie poslankyne, páni poslanci, je stáť na strane zákona. Preto nikdy nebudem a nemôžem podporovať takúto trestnú činnosť komentovaním toho, čo sa v uplynulých dňoch objavilo. Čo však musím, a aj chcem, je obrátiť vašu pozornosť a pozornosť verejnosti aj médií na jedno vážne podľa môjho názoru kľúčové upozornenie. Ide o varovanie, ktoré som si prečítal a ktoré pochádza z úst viceprezidenta Policajného zboru Slovenskej republiky pána Spišiaka, ktorý povedal: „Ak sa budú zverejňovať informácie, ktoré sa nadobudli legálnymi odposluchmi, ktoré sledujú objasnenie, odhalenie, vyšetrenie obzvlášť závažných korupčných aktivít, tak zverejnenie takýchto informácií zmarí celú našu aktivitu a niekomu záleží na tom, aby sme takéto aktivity nevyvíjali.“ Ja si myslím, že to nie je ťažká rovnica, že to je skôr trojčlenka, či dôverujeme polícii, či dôverujeme jej vrcholovým predstaviteľom, alebo chceme politikárčiť a zneužívať každú senzáciu na dosahovanie svojich politických cieľov. Ja som sa rozhodol, dámy a páni, že mariť takéto vyšetrovanie jednoducho nebudem. Nebudem ho svojimi výrokmi ani ovplyvňovať. Som presvedčený, že takýto postoj by mal zaujať každý ústavný činiteľ. Ako som už povedal, preto nebudem ani vyslovovať dohady a špekulácie, kto a s akým motívom práve v tomto období rozpútal túto kampaň. Túto očividne cielenú provokáciu. Kým pán Fico sa snaží parazitovať na tejto nenáležitej kampani, kým populisticky zneužíva situáciu, kým uráža hlava-nehlava, ja by som vám aj verejnosti rád dal do pozornosti, ako situáciu ostatných dní komentuje viceprezident Policajného zboru pán Spišiak, tuším z pondelka tohto týždňa. Citát: „Ten, kto to pripravoval, sa chystal už dlhší čas, zbieral materiály a čakal na pravú chvíľu, kedy ich môže využiť.“ A ďalej: „Keďže súčasné vedenie polície a ministerstva tvrdo bojujú proti kriminálnym deliktom, ktoré takmer narušujú ekonomický systém Slovenska, môže ísť o snahu zmeniť manažment rezortu. Keďže určití ľudia nenašli inú možnosť, ako ovplyvniť v polícii nastúpený trend, využívajú, čo sa dá.“ Koniec citátu. Toto hovorí viceprezident Policajného zboru a ja k tomu môžem dodať už iba jediné. Som na strane zákona a dôverujem nášmu Policajnému zboru. Treba stáť na strane zákona, na strane polície, na strane prokuratúry, na strane súdov. Dôverovať orgánom činným v trestnom konaní. Nepochybujem o tom, že preveria všetky okolnosti a všetkým by nám malo záležať, aby tieto okolnosti preverili, a čo najskôr, aby hovorili oni, aby sme nehovorili my politici, zneužívajúc to na svoje politické ciele. Koniec koncov počul som tu o liste pána Kresánka, pokiaľ si dobre spomínam, bolo vznesené obvinenie na konkrétnych ľudí, len je celkom možné, že pán Fico je nespokojný, lebo očakával iných ľudí. Ale na to, na koho bolo vznesené trestné obvinenie, nie je právomocou ani vlády, ani koalície, ani opozície, ale jedine orgánov činných v trestnom konaní. A čísla ukazujú, štatistiky jasne dokladujú, že tieto orgány konajú a že konajú stále razantnejšie a lepšie. A myslím si, že najlepšie, čo urobíme my politici, bude, keď necháme orgány činné v trestnom konaní pracovať. Vážené panie poslankyne, vážení páni poslanci, tak ako iniciátorom špinavostí, o ktorých som hovoril, nejde o očistu nášho verejného života, ja si dovolím vyhlásiť, je to môj politický názor a môj úsudok, že ani pánu Ficovi, hlavnému iniciátorovi dnešnej schôdze, nešlo a nejde o boj proti korupcii, že skutočným dôvodom a cieľom tohto rokovania, ktoré vymyslel a inicioval on, že tento cieľ a dôvod nie je zapísaný v programe tejto schôdze. A myslím si, že pán Fico to vo svojom vystúpení aj potvrdil. Skutočným dôvodom tejto schôdze podľa môjho názoru je fakt, že pán poslanec Fico a jeho Smer prehrali v septembri parlamentné voľby. A skutočný cieľ, celkom praktický cieľ sa ukrýva v štvrtom bode návrhu uznesenia, ako ho predložil pán poslanec Fico. Je to privatizácia strategických podnikov. Táto téma sa vinie ako červená niť celou politickou agendou pána poslanca Fica. Možno to bol dokonca jeden z hlavných dôvodov, prečo vôbec pán poslanec Fico a jemu blízki založili svoju stranu. Nič ho tak nezaujímalo pri každom našom stretnutí ako privatizácia strategických podnikov v minulom volebnom období. Chcel sa stretávať práve na túto jedinú tému. Ničomu nevenoval toľko politickej energie, aby ju v minulom volebnom období zastavil, vidiac sa v tomto volebnom období v pozícii politického hegemóna, v pozícii toho, kto bude o nej rozhodovať. Len si dobre spomeňme, pán Fico nechcel pred voľbami povedať, s kým plánuje ísť do vlády. To nebola iba marketingová stratégia, to bola stratégia mocenská, byť pri tom za akýchkoľvek okolností. Bezprostredne po voľbách ho táto túžba, táto vidina, táto jeho stratégia viedla k tomu, aby ponúkal akékoľvek začlenenie svojej strany do akejkoľvek koalície, za akýchkoľvek podmienok, len aby bol pri tom. Toto bola a zostáva hlavná politická hra pána Fica. A dnes je to znovu rovnaká téma, ktorá ho prebrala k životu po volebnej porážke. Pán Fico podľa môjho názoru je politik, ktorý nepozná škrupule. Svojho času, keď pán Fico bojoval o každý hlas voliča, vyhlásil o Strane občianskeho porozumenia, dovoľte zacitovať: „Keby sme chceli robiť veľké kšefty, ako to robila Strana občianskeho porozumenia, založili by sme stranu tri mesiace pred voľbami.“ Koniec citátu. Minulý víkend sa s ňou jeho strana spojila. Už sa mu nehnusí. Dnes o nej nepovedal ani jediné slovo. Takto vyzerá jeho pevnosť názorov, takto vyzerá jeho zásadovosť a pevnosť postojov. No a dnes znovu využíva situáciu, údajne bojujúc proti veľkým kšeftom, údajne bojujúc proti korupcii v politike. Dnes na pôde Národnej rady a tejto schôdze v skutočnosti bojuje za zastavenie privatizácie. Toto je hlavný leitmotív schôdze, dámy a páni. No a čo ho podľa môjho názoru k tomu vedie? To isté. Vedie ho k tomu jeho vidina, ktorú oznámil bezprostredne po minulých voľbách, a dnes to úplne nezakryte vo svojom vystúpení povedal celkom jasne. Vedie ho k tomu politický prísľub, ktorým rozptyľoval zdesenie a sklamanie vo svojom okolí – predčasné voľby do dvoch rokov. Dnes chce splniť druhú časť tohto prísľubu – zastaviť privatizáciu. Je mi to ľúto, že to musím povedať, ale poviem to ešte raz, pán Fico naozaj nemá žiadne škrupule. Má plné ústa veľkých obvinení. Vraj má informácie, vážne indície, vážne podozrenia. Lenže on nepotrebuje svoje podozrenia riešiť, potvrdzovať alebo vyvracať tam, kde patria. On vôbec nepotrebuje orgány činné v trestnom konaní, on potrebuje takéto fámy fabrikovať, šíriť hmlu, a to všetko, samozrejme, len a len na dosadzovanie a presadzovanie svojich politických cieľov. Až pod veľkým tlakom, čo vlastne chce dosiahnuť, si pán poslanec vymyslel, že tu vraj dnes podá verejne oznámené trestné oznámenie. Naše orgány činné v trestnom konaní nepotrebujú verejne oznámené trestné oznámenia, pán poslanec Fico. Pán poslanec má kedykoľvek možnosť, ba povedal by som, keď má informácie, povinnosť podať normálne, seriózne, podložené trestné oznámenie. Jedna vec je však tiež istá, Slovensko má problémy s korupciou. Má také isté problémy, ako ich majú naši susedia... (Smiech v sále.) ...ako ich majú aj ďalšie krajiny. Žiaľ, nie sú menšie, ale nie sú ani väčšie, ako je v týchto krajinách. Potrebujeme s korupciou skutočne účinne a poctivo bojovať, ale nemusíme my sami robiť zo Slovenska horšiu krajinu, ako je. S korupciou môžeme bojovať iba poctivo, zákonmi, posilňovaním autority orgánov činných v trestnom konaní, reformami v súdnictve – a áno, aj normami, ktoré upravujú konflikty záujmov alebo postavenie politických strán. Táto schôdza tak, ako bola zvolaná, iniciovaná pánom Ficom a pod zámienkou, ako bola zvolaná, nič v tomto smere neprinesie. Pozorne som počúval vystúpenie pána poslanca Fica. Pán poslanec Fico tu nepredložil žiaden zákon, neurobil nič, čo by posilnilo autoritu orgánov činných v trestnom konaní. Vôbec nič. To, čo možno dosiahol, je ešte viac zakrivené zrkadlo Slovenska pred našimi občanmi aj pred svetom, bez škrupúľ kvôli svojim záujmom, kvôli vlastným politickým cieľom. Tak ako som povedal, nejde dnes o to, aby svojím vystúpením pán poslanec Fico prispel k účinnému boju proti korupcii, ide o presadzovanie jeho politických zámerov, politických cieľov, ide o to, aby sme nenaplnili vládny program v plnom rozsahu, aby sme neprivatizovali to, čo je v záujme podnikov a občanov Slovenskej republiky privatizovať potrebné. Toto vidím ako hlavný leitmotív schôdze, ktorú pán poslanec Fico inicioval, a preto verím, že návrh uznesenia, ktorý pochádza z jeho dielne, v hlasovaní odmietnete. Ďakujem pekne. (Potlesk.)